CELEX: 62022TN0111
Language: fi
Date: 2022-02-28 00:00:00
Title: Asia T-111/22: Kanne 28.2.2022 – Baert v. komissio

11.4.2022   
            
            
               FI
            
            
               Euroopan unionin virallinen lehti
            
            
               C 158/15
            
         
      Kanne 28.2.2022 – Baert v. komissio
      (Asia T-111/22)
      (2022/C 158/18)
      Oikeudenkäyntikieli: ranska
      
         Asianosaiset
      
      
         Kantaja: Rhonny Baert (Deinze, Belgia) (edustajat: asianajajat D. Grisay ja A. Ansay)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  ottamaan kumoamiskanteen/sopimussuhteen ulkopuolista vastuuta koskevan kanteen vastaan
               
            
                  —
               
               
                  toteamaan sen täyttävän tutkittavaksi ottamisen edellytykset, ja siten
                  
                              —
                           
                           
                              ensisijaisesti
                              
                                          —
                                       
                                       
                                          hyväksymään kumoamiskanne ja toteamaan, että nimittävän viranomaisen 28.2.2021 tekemä implisiittinen kielteinen päätös ja komission 21.12.2016 tekemä päätös (vahvistuspäätös) ovat mitättömiä siitä syystä, että
                                          
                                                      —
                                                   
                                                   
                                                      henkilöstösääntöjen 77 artikla ja henkilöstösääntöjen liitteessä VIII oleva 11 artikla, johon 21.12.2016 tehty vahvistuspäätös perustuu, ovat lainvastaisia
                                                   
                                                
                                                      —
                                                   
                                                   
                                                      Euroopan komissio laiminlöi huolenpitovelvoitteensa, koska se ei ehdottanut kantajalle 21.12.2016 tehdyssä vahvistuspäätöksessä sellaisten eläkeoikeuksien, joita toimivaltainen unionin viranomainen ei lukenut kantajan hyväksi, palauttamista
                                                   
                                                
                                                      —
                                                   
                                                   
                                                      Euroopan komissio loukkasi yhdenvertaisen kohtelun ja syrjintäkiellon periaatteita, koska se ei ehdottanut kantajalle 21.12.2016 tehdyssä vahvistuspäätöksessä sellaisten eläkeoikeuksien, joita toimivaltainen unionin viranomainen ei lukenut kantajan hyväksi, palauttamista
                                                   
                                                
                                    
                                          —
                                       
                                       
                                          ja palauttamaan asian nimittävälle viranomaiselle, jotta tämä voi määrittää kantajalle palautettavan määrän
                                       
                                    
                        
                              —
                           
                           
                              toissijaisesti
                              
                                          —
                                       
                                       
                                          hyväksymään perusteettomaan etuun perustuvan korvauskanteen sillä perusteella, että kantaja menetti niiden kansalliseen eläkejärjestelmäänsä maksamiensa eläkemaksujen määrän, joita toimivaltainen unionin viranomainen ei lukenut hänen hyväkseen ja jotka vastaavasti kasvattivat Euroopan unionin eläkekassaa
                                       
                                    
                                          —
                                       
                                       
                                          velvoittamaan komission korvaamaan kantajan kärsimän taloudellisen vahingon, jonka määräksi kanteen nostamisajankohtana arvioidaan 31 066,80 euroa pääomana tai vähintään 39,18 prosenttia komission 1.2.2017 jälkeen saamista kuukausimaksuista, lisättynä samalla prosenttiosuudella tulevista maksueristä
                                       
                                    
                        
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste perustuu Euroopan unionin virkamiehiin sovellettavien henkilöstösääntöjen (jäljempänä henkilöstösäännöt) 77 artiklan 1 kohdan ja henkilöstösääntöjen liitteessä VIII olevan 11 artiklan 2 kohdan lainvastaisuuteen. Kantaja esittää, että edellä mainittujen säännösten mukaan virkamiehen on päätettävä kansallisessa järjestelmässä hankittujen eläkeoikeuksien siirtämisestä Euroopan unionin eläkekassaan (jäljempänä eläkekassa) kymmenessä vuodessa siitä, kun aloittaa työskentelyn Euroopan unionin toimielinten palveluksessa. Siirron toteuttanut virkamies kykenee kuitenkin vasta eläkkeelle jäädessään määrittämään mahdollisen siirron vaikutuksen muun muassa siitä syystä, että eläkkeiden määrä on rajoitettu 70 prosenttiin. Kantaja päättelee tästä, että kyseisestä säännöstä aiheutuu syrjintäkiellon vastaisesti erilainen kohtelu suhteessa sellaiseen virkamieheen, joka kuuluu koko työuransa ajan unionin järjestelmään.
               
            
                  2)
               
               
                  Toinen kanneperuste perustuu henkilöstösääntöjen 24 artiklassa tarkoitettujen avustamis- ja huolenpitovelvoitteiden laiminlyöntiin. Kantaja väittää, että kun virkamiehet siirtävät eläkeoikeutensa kansallisesta järjestelmästä eläkekassaan, he saavat komissiolta taulukon, josta ilmenee, onko heillä oikeus niiden alkuperäiseen kansalliseen järjestelmään maksamiensa eläkemaksujen, joita ei lueta heidän hyväkseen unionin eläkejärjestelmässä, määrien vakuutusmatemaattisen arvon palauttamiseen. Kantaja väittää, että palauttamiseen ei yleensä liity rajoituksia tai erityisiä toimenpiteitä. Hän ei ole kuitenkaan saanut tällaista taulukkoa eikä mitään palautuksia.
               
            
                  3)
               
               
                  Kolmas kanneperuste perustuu yhdenvertaisen kohtelun ja syrjintäkiellon periaatteiden loukkaamiseen. Kantajan mielestä tiettyjen virkamiesten, joille myönnetään palautus heidän eläkeoikeuksiensa siirtämisen yhteydessä, ja toisten virkamiesten, joiden osalta näin ei tehdä, välillä tapahtuu objektiiviseen kriteeriin perustuvaa perusteetonta syrjintää.
               
            
                  4)
               
               
                  Neljäs kanneperuste perustuu sopimussuhteen ulkopuoliseen vastuuseen kantajan vahingoksi koituneen aiheettoman edun saamisen perusteella.